
Jugoszlávia a magyar külpolitikai gondolkodásban 1939-1941

Eltérő külpolitikai adottságaik ellenére sok hasonlóságot mutató helyzetben találta magát a Magyar és a Jugoszláv Királyság a második világháború kezdete, és hadviselő féllé válásuk között. A szomszédos nagyhatalmak terjeszkedési politikája miatt kényszerpályára kerülő két ország elsődleges céljai – semlegességük és függetlenségük megtartása, a háborúból való kimaradás – megegyeztek, s így természetes módon támaszt kerestek egymásban. Ebből következően a diplomáciai érintkezés folyamatos és élénk volt a két szomszédos állam között, melyről a szakirodalom eddig csak általánosságban vagy említés szintjén ejtett szót. Ezt a hiányt kívánja pótolni a tanulmány, mely levéltári, valamint nyomtatásban megjelent források alapján tesz kísérletet a magyar külügy jugoszláv politikájának rekonstruálására 1939 áprilisa és 1941 márciusa között. A kutatás újszerűségét az újonnan előkerült források adják, hiszen ezek felhasználásával még pontosabb kép nyerhető a magyar külpolitika aktorjainak döntéshozatalát befolyásoló információegyüttesről. A tanulmányban nagy hangsúly kerül a két nemzet nagyhatalmakhoz fűződő viszonyára, valamint a nagyhatalmi küzdőtér erőviszonyainak változására, mert ezek nélkül értelmezhetetlen a magyar-jugoszláv diplomáciai kapcsolat alakulása. A kutatás további kiemelt célja a vezető politikusok előtt kínálkozó alternatívák és dilemmák bemutatása, hogy az olvasó minél árnyaltabb képet kapjon a korszak végzetes diplomáciai játszmájáról.



